Esquerra Republicana i el PSM s’allunyaren quan aquest últim partit aprovà el 2006 aliar-se amb Esquerra Unida a les eleccions autonòmiques de 2007. Una coalició en què, amb el nom de Bloc, també participaren Els Verds i que comptà, per cert, amb el suport d’Oriol Junqueras. A pesar del rebuig inicial, poc després Esquerra canvià d’opinió i s’integrà a l’aliança. Tanmateix, les topades entre la seva direcció a Mallorca i la del PSM foren contínues fins que, durant la legislatura del segon Pacte de Progrés (2007-2011), els republicans abandonaren la coalició. A pesar d’aquesta situació a l’illa, el PSM mantenia la sintonia amb la direcció d’ERC a Barcelona; però inevitablement les relacions es varen veure afectades per l’enfrontament insular. El resultat fou que el pacte que mantenien per concórrer a les eleccions europees quedà en no res i el PSM, per primer cop a la seva història, no va participar en uns comicis, els del Parlament europeu de 2009. La ruptura fou aleshores total.